b'\n_START_ARTICLE_\n\xc5\xa0koda 9Tr\n_START_SECTION_\nKonstruktsioon\n_START_PARAGRAPH_\nTegu on kaheteljelise trollibussiga, mille konstruktsioon ja tehniline lahendus p\xc3\xb5hinevad end \xc3\xb5igustanud mudelil 8Tr. Kere terasdetailidest valmistatud karkass on v\xc3\xa4ljastpoolt kaetud plekiga. Sees on seinad kaetud laminaadiga. Kere paremal k\xc3\xbcljel on kaks (osadel ekspordiks m\xc3\xb5eldud trollidest) v\xc3\xb5i kolm neljaosalist liigendust. Istmed paiknevad s\xc3\xb5idusuunas ja on polsterdatud \xe2\x80\x93 t\xc3\xa4idetud vahtkummiga ja kaetud kunstmaterjalist kattega._NEWLINE_60. aastate esimesel poolel kasutati \xc3\xbche trolli puhul h\xc3\xbcdropneumaatilist vedrustust, mis hoidis p\xc3\xb5randat maast p\xc3\xbcsival k\xc3\xb5rgusel (t\xc3\xbc\xc3\xbcp 9TrP). Alates 1977. aastast varustati trollid h\xc3\xbcdraulilise rooliv\xc3\xb5imendiga (t\xc3\xbc\xc3\xbcbid 9TrH ja 9TrHT)._NEWLINE_Esimese protot\xc3\xbc\xc3\xbcbi elektris\xc3\xbcsteem langes praktiliselt kokku eelmise t\xc3\xbc\xc3\xbcbiga 8Tr. Teise protot\xc3\xbc\xc3\xbcbi puhul kasutati juba t\xc3\xa4iustatud veomootoreid, mis j\xc3\xa4idki kasutusse. Trollidel 9Tr oli reostaatjuhtimine, mis ei ole aga eriti s\xc3\xa4\xc3\xa4stlik. 70. aastate alguses arendati v\xc3\xa4lja \xc3\xb6konoomsem t\xc3\xbcristorjuhtimine (protot\xc3\xbc\xc3\xbcp 9TrBKR, teise t\xc3\xa4histusega 9TrT), mis j\xc3\xb5udis 1979.\xc2\xa0aastal seeriatootmisse (t\xc3\xbc\xc3\xbcp 9TrHT).\n_START_SECTION_\nProtot\xc3\xbc\xc3\xbcbid\n_START_PARAGRAPH_\nEsimene protot\xc3\xbc\xc3\xbcp, mis erines hiljem ehitatutest (n\xc3\xa4gi v\xc3\xa4lja nagu moderniseeritud \xc5\xa0koda 8Tr), valmistati veel Plze\xc5\x88is 1958.\xc2\xa0aastal. P\xc3\xa4rast katsetamist l\xc3\xa4ks trollibuss aasta hiljem kasutusse Prahas, et teha kahe- ja kolmeteljeliste trollide v\xc3\xb5rdlevaid katseid. Nende j\xc3\xa4rel anti protot\xc3\xbc\xc3\xbcp 1960.\xc2\xa0aastal Plze\xc5\x88is regulaarsesse kasutusse. 1974.\xc2\xa0aastal kanti see maha ja sai vanametalliks._NEWLINE_Trollibussi 9Tr teine protot\xc3\xbc\xc3\xbcp, mis sai 1961.\xc2\xa0aastal alanud seeriatootmise aluseks, v\xc3\xa4ljus tehasev\xc3\xa4ravast 1960.\xc2\xa0aastal. Aasta hiljem v\xc3\xb5eti see Plze\xc5\x88is regulaarsesse kasutusse, ent juba 1962.\xc2\xa0aasta s\xc3\xbcgisel tuli see avarii t\xc3\xb5ttu maha kanda._NEWLINE_1961.\xc2\xa0aastal valmistati \xc3\xbcks nn kuurortlinna t\xc3\xbc\xc3\xbcpi protot\xc3\xbc\xc3\xbcp, mis sai t\xc3\xa4hiseks 9TrL. Kaheukseline troll s\xc3\xb5itis Plze\xc5\x88is 1976.\xc2\xa0aastani._NEWLINE_1962.\xc2\xa0aastal valmistati h\xc3\xbcdropneumaatilise vedrustusega protot\xc3\xbc\xc3\xbcp. T\xc3\xa4hisega 9TrP troll m\xc3\xbc\xc3\xbcdi p\xc3\xa4rast katsetamist 1965.\xc2\xa0aastal D\xc4\x9b\xc4\x8d\xc3\xadni, kus see sai numbri 13/II. Sagedaste rikete t\xc3\xb5ttu kanti see viis aastat hiljem maha (kasutuses polnud see juba alates 1969.\xc2\xa0aastast)._NEWLINE_\xc3\x96konoomsema ja moodsama t\xc3\xbcristorjuhtimisega trollibussi 9TrBKR (9TrT) kaks protot\xc3\xbc\xc3\xbcpi valmistati 1970. aastate alguses ning olid kasutuses Plze\xc5\x88is ja Brnos.\n_START_SECTION_\nKasutamine\n_START_PARAGRAPH_\n1958.\xe2\x80\x931981.\xc2\xa0aastal valmistati 28 tootmisseerias kokku 7372 trolli (koos versioonidega 9TrL, 9TrP, 9TrT, 9TrH ja 9TrHT). Lisaks paljudele idabloki riikidele j\xc3\xb5udsid need ka Norrasse, Afganistani ja Indiasse. Baltimaades olid seda t\xc3\xbc\xc3\xbcpi trollid lisaks Tallinnale ka Riias, Vilniuses ja Kaunases._NEWLINE_Praegu on 9Tr kasutusel veel n\xc3\xa4iteks Simferopolis (kasutusel ainult see t\xc3\xbc\xc3\xbcp), Jaltas, T\xc5\xa1ernivtsis, Ternopilis ja Rivnes.\n_START_SECTION_\n\xc5\xa0koda 9Tr Tallinnas\n_START_PARAGRAPH_\nTallinn sai 1966.\xe2\x80\x931982. aastal 210 kahe- ja kolmeukselist trolli 9Tr (numbrid 10-99, 1-9, 24, 100-209). Need s\xc3\xb5itsid ka paarikaupa (selliseid koosseise nimetati Albertiteks). Trollibussid olid omavahel \xc3\xbchendatud j\xc3\xa4iga \xc3\xbchendusl\xc3\xbcliga, k\xc3\xb5rgepingekaablitega ja nende vahel olid vedruaedikud, mis pidid takistama kahe vaguni vahele astumist. Selliseid koosseise loodi ka teistes N\xc3\xb5ukogude Liidu linnades ja m\xc3\xb5nel pool omistati neile tehases kavandatud samasuguse koosseisu t\xc3\xa4histus \xc5\xa0koda 12Tr._NEWLINE_Viimased 9Tr-id Tallinnas kadusid liinilt seoses 8. liinil sulgemisega 2000.\xc2\xa0aastal.'